Christianskirken
Christianskirken i Sønderborg er sognekirke for Christians Sogn. Den ligger øst for Sønderborg centrum.
Øst for kirken ligger den store Østre Kirkegård. Den er monumentalt anlagt med en bred, central akse, der går fra vest mod øst. I vestenden, på toppen af kirkebakken, ligger kirkebygningen.
Kirken i gule teglsten er opført efter tegning af arkitekten Kaare Klint. Ved hans død i 1954 overtog sønnen Esben Klint (1915-1969) og endelig Mogens Meyling (1906-2003).
Den store kirke er stilmæssigt relateret til Grundtvigskirken i København, og er i såkaldt ”Klint-gotik” – en særlig stilart, hvor Kaare Klint drog inspiration fra gotikkens formsprog. Kirken er opført i flere etaper mellem 1957 og 1973. Den centrale del er ældst, mens koret og apsissen kunne indvies i 1973.
Indvendigt præges kirkerummet af de gule sten og de høje, slanke spidse buer, som hviler på to rækker søjler, der opdeler det indre i tre skibe.
Størstedelen af kirkens inventar er tegnet af kirkens arkitekter, mens der også er flere nyere indslag. Et krucifiks i kirken stammer fra 1300-tallet.
Prædikestolen består af seks fag med en tilhørende himmel. Selve prædikestolen er af ubehandlet træ, men står på en søjle af granit.
Døbefonten er også hugget af ét stykke granit, og er tolvsidet. De 12 sider symboliserer de 12 disciple.
Fire glasmalerier er udført af maleren Knud Lollesgaard, som forestiller Alfa og Omega, påsken, Kristus og solen.
Over alteret hænger en abstrakt due, der symboliserer Helligånden, udført af sølvsmeden Bent Exner.
Bag alteret prydes korvæggen med tre malerier af Arne Haugen Sørensen fra 2007. De tre malerier forestiller nadveren, korsfæstelsen og opstandelsen. Et fjerde maleri, der forestiller Maria og Josef med det lille Jesusbarn, er ophængt i det nordlige sideskib.